Το **Οι Θησαυροί του Σολομώντος** (Πρωτότυπος Τίτλος: **King Solomon's Mines**) είναι Αμερικανική περιπέτεια του 1950, σε σκηνοθεσία των Κόμπτον Μπένετ και Άντριου Μάρτον. Η ταινία είναι ελεύθερη μεταφορά του ομώνυμου μυθιστορήματος του Χένρυ Ράιντερ Χάγκαρντ το οποίο διασκεύασε για τη μεγάλη οθόνη η Χέλεν Ντόιτς. Πρωταγωνιστούν οι Ντέμπορα Κερ, Στιούαρτ Γκρέιντζερ και Ρίτσαρντ Κάρλσον. Η ταινία προτάθηκε για τρία βραβεία Όσκαρ, μεταξύ των οποίων και για Όσκαρ Καλύτερης Ταινίας και κέρδισε δυο.

Πλοκή
-----

Ο Άλαν Κουάτερμεϊν (Στιούαρτ Γκρέιντζερ) ένας έμπειρος κυνηγός σαφάρι αποφασίζει παρά τις αρχικούς του δισταγμούς να βοηθήσει την Ελίζαμπεθ Κέρτις (Ντέμπορα Κερ) και τον αδελφό της Τζον Γουντ (Ρίτσαρντ Κάρλσον) να βρει το χαμένο της σύζυγο, του οποίου τα ίχνη αγνοούνται από τη στιγμή που ξεκίνησε την αναζήτηση των θησαυρών του βασιλιά Σολομώντα σε μια ανεξερεύνητη περιοχή της αφρικανικής ηπείρου. Ο Άλαν, η Ελίζαμπεθ κι ο Τζον ξεκινούν την αναζήτηση του χαμένου συζύγου με τη βοήθεια ενός αντίγραφου του χάρτη που χρησιμοποίησε. Στην ομάδα των τριών προστίθενται, ένας μυστηριώδης ντόπιος, ο Ουμπόπα (Σιριάκ). Κατά τη διάρκεια του ταξιδιού η Ελίζαμπεθ κι ο Άλαν ερωτεύονται.

Πληροφορίες Παραγωγής
---------------------

Όπως κι όλες οι υπόλοιπες μεταφορές του διάσημου μυθιστορήματος του Χάγκαρντ έτσι και σε αυτή γίνεται αλλαγή όσον αφορά τα γεγονότα προκειμένου να συμπεριληφθεί και πρωταγωνιστικός γυναικείος ρόλος στην υπόθεση. Επιπλέον η ταινία ξεφεύγει από το μυθιστόρημα σε μεγαλύτερο βαθμό από την εκτέλεση του 1937, με κύρια διαφορά την αφαίρεση πολλών από των Αφρικανών ηρώων του βιβλίου καθώς και τη μείωση της σημαντικότητας του χαρακτήρα του Ουμπόπα.

Σύμφωνα με τον ιστορικό κινηματογράφου Ρόμπερτ Όσμπορν, ο πρώτος ηθοποιός που προσεγγίστηκε για το ρόλο του Κουάτερμεϊν ήταν ο Έρολ Φλιν, που αναγκάστηκε να τον απορρίψει προτιμώντας να συμμετάσχει στη μεταφορά του μυθιστορήματος του Ράντγιαρντ Κίπλινγκ *Κιμ (Kim, 1950)*. Η απόρριψη του Φλιν είχε ως αποτέλεσμα την ανάθεση του ρόλου στον άσημο μέχρι τότε Στιούαρτ Γκρέιντζερ, ο οποίος μετά την επιτυχία της ταινίας έγινε αστέρι πρώτου μεγέθους. 

Τα γυρίσματα έγιναν στην Ουγκάντα, στο Βελγικό Κόνγκο, στην Τανζανία και στην Κένυα.

Υποδοχή
-------

Η ταινία ήταν η τρίτη δημοφιλέστερη ταινία στο αγγλικό Box-Office το 1951. Έκανε εισπράξεις 5.050.000 δολαρίων στις Η.Π.Α. και 10.000.000 εισπράξεις παγκοσμίως.

Βραβεία
-------

Η ταινία προτάθηκε για τρία βραβεία Όσκαρ. Έχασε το Όσκαρ Καλύτερης Ταινίας από την ταινία *Όλα για την Εύα (All About Eve)* του Τζόζεφ Μάνκιεβιτς, αλλά βραβεύτηκε με όσκαρ για το μοντάζ και την έγχρωμη φωτογραφία της. 

Βραβεία Ακαδημίας Κινηματογράφου (Όσκαρ)
**Βράβευση:**

* Φωτογραφίας σε έγχρωμη ταινία - Ρόμπερτ Σέρτις
* Μοντάζ - Ραλφ Ε. Γουίντερς & Κόνραντ Α. Νέρβιγκ

**Υποψηφιότητα:**

* Καλύτερης Ταινίας - Σαμ Ζίμπαλιστ

Συνέχειες και επανεκτελέσεις
----------------------------

Το 1959 γυρίστηκε συνέχεια της ταινίας με τίτλο *Μαύροι Γίγαντες (Watusi)*, ενώ το 1985 το μυθιστόρημα του Χάγκαρντ διασκευάστηκε ξανά για τη μεγάλη οθόνη, με πρωταγωνιστές τους Ρίτσαρντ Τσάμπερλεν και τη Σάρον Στόουν.

Παραπομπές
----------

1. 1 2  www.imdb.com/title/tt0042646/. Ανακτήθηκε στις 13  Απριλίου 2016.
2. 1 2 3 4 5 6  www.allocine.fr/film/fichefilm\_gen\_cfilm=26536.html. Ανακτήθηκε στις 13  Απριλίου 2016.
3. 1 2 3 4  stopklatka.pl/film/kopalnie-krola-salomona-1950. Ανακτήθηκε στις 13  Απριλίου 2016.
4. 1 2 3 4 5 6  www.imdb.com/title/tt0042646/fullcredits. Ανακτήθηκε στις 13  Απριλίου 2016.
5. ↑
6. ↑  «Eva Monley dies at 88». *Variety Magazine*. 2011-11-21.. Ανακτήθηκε στις 2011-12-11.
7. ↑  «Vivien Leigh Actress Of The Year.». *Townsville Daily Bulletin (Qld. : 1885 - 1954)* (Qld.: National Library of Australia): σελ. 1. 29 December 1951.. Ανακτήθηκε στις 9 July 2012.
8. ↑  'The Eddie Mannix Ledger’, Margaret Herrick Library, Center for Motion Picture Study, Los Angeles